****

**สสจ.มุกดาหาร ยึดยาแก้ไอปลอมลักลอบขายออกไปข้ามแดน เตือนประชาชนระวังอันตราย**

สสจ.มุกดาหาร เจ้าหน้าที่ด่านไซเตสและด่านศุลกากรมุกดาหาร ยึดยาแก้ไอปลอมและลักลอบขายออกไปนอกประเทศ ยา Diphenhydramine HCl ยี่ห้อ DATISSIN SYRUP (ดาทิสซิน ชนิดน้ำเชื่อม)   
กว่า 1,500 ขวด ที่บริเวณสะพานมิตรภาพไทย - ลาว แห่งที่ 2 จังหวัดมุกดาหาร

สำนักงานคณะกรรมการอาหารและยาโดย **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** และสำนักงานสาธารณสุขจังหวัดมุกดาหาร โดย**นายแพทย์ณรงค์ จันทร์แก้ว นายแพทย์สาธารณสุขจังหวัดมุกดาหาร** มอบหมายให้ **ภก.อัฐพร กิจนิธิวรวริศ หัวหน้าด่านอาหารและยาจังหวัดมุกดาหาร** พร้อมด้วย **นายพิเชษฐ์ รัตเนตร นักวิชาการสาธารณสุขชำนาญการ** ร่วมกับเจ้าหน้าที่ด่านไซเตสและด่านศุลกากรมุกดาหาร ลงพื้นที่ตรวจจับการลักลอบขนยาแก้ไอ Diphenhydramine HCl ยี่ห้อ DATISSIN SYRUP (ดาทิสซิน ชนิดน้ำเชื่อม) ฉลากระบุ Reg.No.2A 193/43 Lot No. 6601183 Mfg.date 05.07.2023 ยาสิ้นอายุ 05.07.2025 กว่า 1,500 ขวด ขายออกนอกประเทศ ที่บริเวณสะพานมิตรภาพไทย-ลาว แห่งที่ 2 จังหวัดมุกดาหาร โดยพบว่ายาดังกล่าวเป็น **ยาปลอม** เนื่องจากมีลักษณะของฉลาก ระบุรุ่นการผลิต/ วันที่ผลิต/ ยาสิ้นอายุ ตรงกับผลิตภัณฑ์ยา DATISSIN SYRUP ที่สำนักงานคณะกรรมการอาหารและยามีหนังสือแจ้งเตือนเฝ้าระวังผลิตภัณฑ์ยาปลอม มีความผิดตามพระราชบัญญัติยา พ.ศ. 2510 ในข้อหาขายซึ่งยาแผนปัจจุบัน  
โดยไม่ได้รับอนุญาต และขายซึ่งยาปลอม ฝ่าฝืนมาตรา 12 และมาตรา 72 (1) ตามลำดับ เจ้าหน้าที่ได้ดำเนินการตามกฎหมายกับผู้ลักลอบขนยาดังกล่าว และจะเพิ่มมาตรการตรวจสอบเข้มงวดเพื่อป้องกันการลักลอบขายยา  
ที่ผิดกฎหมายต่อไป

ยาแก้ไอปลอมเกิดจากกระบวนการผลิตที่ไม่ได้มาตรฐาน โดยผู้ที่ไม่ใช่ผู้รับอนุญาตผลิตยาที่ได้  
รับอนุญาตตามกฎหมาย และไม่มีความปลอดภัย จึงขอเตือนประชาชนในการเลือกซื้อยา อย่าเสี่ยงสั่งซื้อยาจากสื่อออนไลน์หรือซื้อจากร้านทั่วไปที่ไม่ได้รับอนุญาตขายยา ซึ่งนอกจากจะได้รับยาที่ไม่มีคุณภาพ ไม่สามารถใช้รักษาโรคได้แล้ว ยังไม่ปลอดภัย หรือเกิดอันตรายจากการบริโภคยาดังกล่าวได้ ขอให้เลือกซื้อยาจากร้านขายยาที่มีเภสัชกรอยู่ปฏิบัติหน้าที่ ซึ่งจะมีกระบวนการคัดเลือกยาที่มีคุณภาพ มาตรฐาน นำมาขายในร้านยา รวมถึงเภสัชกรจะเป็นผู้ที่ให้คำแนะนำในการใช้ยาอย่างสมเหตุสมผลให้กับผู้ป่วย หากพบเห็นการลักลอบจำหน่ายยาต้องสงสัย สามารถแจ้งข้อมูลได้ที่สำนักงานสาธารณสุขจังหวัดมุกดาหาร หรือสายด่วน อย. 1556

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 21 มีนาคม 2568 ข่าวแจก 126 / ปีงบประมาณ พ.ศ. 2568**